На основу члана 61. став 1. тачка 4. Статута Града Новог Сада ("Службени лист Града Новог Сада" број 11/19) **Градоначелник Града Новог Сада** утврдио је Нацрт одлуке о изменама и допунама Плана генералне регулације новог градског центра са окружењем у Новом Саду (локалитет црпне станице у Улици Јована Храниловића) а у складу са чланом 50. став 1. и чланом 51б став 3. Закона о планирању и изградњи, Градска управа за урбанизам и грађевинске послове Града Новог Сада оглашава

**ИЗЛАГАЊЕ НА ЈАВНИ УВИД**

**Нацрт одлуке о изменама и допунама Плана генералне регулације новог градског центра са окружењем у Новом Саду (локалитет црпне станице у Улици Јована Храниловића)** излаже се на Јавни увид у трајању од 15 дана, почев **од 03. октобра 2025. године до 17. октобра 2025. године**. Јавни увид ће се спровести сваког радног дана у времену од 9.00 - 14.00 часова, у приземљу пословне зграде Јавног предузећа „Урбанизам“ Завод за урбанизам Нови Сад, Булевар цара Лазара 3, и у просторијама Месне заједнице „Омладински покрет“, Нови Сад, Улица Омладинског покрета број 11. У дигиталном облику материјал се излаже на званичној интернет страници Скупштине Града Новог Сада <https://skupstina.novisad.rs/javni-uvid/> и на званичној интернет страници Града Новог Сада [http://www.novisad.rs/lat/gradska-uprava-za-urbanizam-i-gradјevinske-poslove-0](http://www.novisad.rs/lat/gradska-uprava-za-urbanizam-i-grad%D1%98evinske-poslove-0).

Задужује се ЈП"Урбанизам" Завод за урбанизам Нови Сад да у просторијама на Булевару цара Лазара 3, за време трајања јавног увида, обезбеди присуство стручног лица.

Заинтересовани могу своје писане примедбе поводом Нацрта доставити Градској управи за урбанизам и грађевинске послове, Улица школска број 3 или путем електронске поште на адресу: planiranje@uprava.novisad.rs, у време трајања јавног увида.

**Јавна презентација** Нацрта одлуке одржаће се **7. октобра 2025. године** са почетком у 10.00 часова у просторијама Месне заједнице „Омладински покрет“, Нови Сад, Улица Омладинског покрета број 11.

**Јавна седница** Комисије за планове, на којој ће се разматрати приспеле примедбе, одржаће се **20. новембра 2025. године** у згради Градске управе за урбанизам и грађевинске послове, Улица школска број 3, са почетком у **9.00 часова**.